Torna Emple@lcàsser amb cursos de formació i l’edició virtual del Fòrum d’Ocupació.
Mar, 02/03/2021 - 12:12

Torna EMPLE@LCÀSSER, el programa de formació per a l’ocupació, impulsat per la Regidoria d’Ocupació i Promoció Econòmica de l’Ajuntament d’Alcàsser, que naix per a respondre a la necessitat d’inserció laboral de molts veïns i veïnes del  poble. No obstant això, en aquesta ocasió, s’ha hagut d’adaptar als temps de pandèmia.

D’aquesta manera, per una banda, s’ofereix, de març a juny, set cursos completament gratuïts dirigits a les persones desempleades d’Alcàsser. Organitzats des de l’ADL, amb la col·laboració de RH en Positiu, aquests cursos estan dissenyats per a millorar les opcions d’inserció laboral. Això sí, per a vetlar per la seguretat sanitària, els cursos d’Emple@lcàsser seran presencials, a la Sala Polivalent del Centre Social, però amb un màxim de 20 persones.

«S’ha demostrat que les aules són espais segurs. Per això, hem de conciliar la imprescindible  formació ocupacional de les persones desempleades per ajudar-les a trobar noves oportunitats de  treball, amb la seguretat sanitària de l’alumnat, sempre complint amb les indicacions de la Conselleria de Sanitat», explica la regidora d’Ocupació, Paqui Abella.

Tota l’oferta formativa es pot consultar en www.emplealcasser.es.

El Fòrum d'Ocupació, enguany, serà virtual

A més, enguany tornarà una nova edició del Fòrum d'Ocupació Emple@lcàsser, que unirà el talent dels candidats i persones que busquen treball amb les empreses que necessiten incorporar nou personal als seus equips. Així mateix, aquesta cinquena edició comptarà amb una novetat. I és que en celebrar-se per Internet, qualsevol persona podrà participar des de casa. L'únic que necessitarà serà un mòbil o un ordinador amb connexió a Internet.

No obstant això, les persones que ho necessiten podran rebre assistència personal des del Centre Social, lloc que s'habilitarà especialment per poder donar suport a aquelles persones que no disposen d'un ordinador a casa o tinguen dificultats per poder accedir.

D'aquesta manera, els candidats podran: presentar la seua candidatura i inscriure's a les ofertes de treball de les empreses de la zona que participen en el fòrum i mantenir una entrevista de treball amb elles; assistir a videoconferències motivacionals i participar en tallers virtuals per a millorar la seua ocupabilitat; presentar el seu currículum a qualsevol de les empreses participants; i rebre informació i orientació laboral amb programes específics.

L'esdeveniment permetrà a candidats, entitats i empreses estar en contacte no només per xat, sinó també per videoconferència per tal de garantir una activitat útil, en directe i molt dinàmica.

«Aquesta edició és pionera a tota Espanya, amb un format únic que manté tota la seua essència de les edicions presencials, i ofereix un gran nombre d'oportunitats laborals. A més, la previsió és duplicar el nombre d'empreses que participen en la jornada respecte a edicions anteriors, amb el que també es duplicaria el nombre d'ofertes de treball publicades», assenyala Paqui Abella.

Per a l'alcaldessa del municipi, Eva Zamora, «tant el Fòrum d'Ocupació, com els cursos formatius són essencials per a aprendre noves ferramentes per a millorar la inserció laboral de les persones desempleades del nostre poble, però també una gran oportunitat per a presentar-se a empreses que es troben cercant a personal», i ha afegit que «l'èxit de les anteriors edicions avalen a aquest esdeveniment que, cada any, compta amb més empreses i candidats».

Les empreses i ofertes seran variades i abastaran qualsevol tipus de sector, experiència requerida i nivell formatiu, per tal que qualsevol persona en recerca d'ocupació puga trobar un lloc de treball adequat a les seues circumstàncies i necessitats.